यूबी ग्रुप ने भज्जी से जुड़ा विज्ञापन हटाया  
यूबी ग्रुप ने उस विवादास्पद विज्ञापन को हटाने का फैसला किया, जिसमें धोनी को हरभजन जैसे दिखने वाले व्यक्ति का मजाक उड़ाते हुए दिखाया गया है।
विजय माल्या के स्वामित्व वाले यूबी ग्रुप ने शुक्रवार को उस विवादास्पद विज्ञापन को हटाने का फैसला किया, जिसमें भारतीय कप्तान महेंद्र सिंह धोनी को हरभजन सिंह जैसे दिखने वाले व्यक्ति का मजाक उड़ाते हुए दिखाया गया है।  इस ऑफ स्पिनर ने इस विज्ञापन के कारण ग्रुप के खिलाफ कानूनी नोटिस जारी किया था। यूबी ग्रुप ने कहा कि उसने क्रिकेट खेल के हित में यह विज्ञापन बदलने का फैसला किया । इसके अलावा ग्रुप को आशंका थी कि स्वार्थी तत्व अपने एजेंडा को आगे बढ़ाने के लिए इस विज्ञापन का उपयोग कर सकते हैं।  ग्रुप के बयान के अनुसार, डॉ माल्या का (विज्ञापन को बदलने का) फैसला राष्ट्रीय क्रिकेट के व्यापक हितों पर आधारित है, विशेषकर तब, जबकि भारतीय टीम ब्रिटेन में महत्वपूर्ण टेस्ट शृंखला खेल रही है।  बयान में कहा गया है, कानूनी सलाहकारों और प्रबंधन की साफ राय थी कि इसमें किसी तरह का मामला नहीं बनता, लेकिन यह ध्यान में रखते हुए कि इस विज्ञापन का स्वार्थी तत्व अपना एजेंडा आगे बढ़ाने के लिए उपयोग कर सकते हैं और क्रिकेट के खेल के हित में डॉ माल्या ने वर्तमान विज्ञापन को बदलने का फैसला किया।  बयान के अनुसार, यूबी ग्रुप और माल्या क्रिकेट से करीब से जुड़े हैं और इस खेल से में उनके महत्वपूर्ण शेयर हैं। वह किसी क्रिकेटर को कभी अपमानित नहीं करना चाहते हैं। यह साफ है कि हमें जो पत्र मिला है, वह स्वार्थी तत्वों के उकसाने पर भेजा गया।